section_heading: Povijest
paragraph_text: Prva službena nogometna utakmica u Zadru odigrana je u Ravnicama 1887. godine. Igrale su je posade engleskoga brodovlja, a bez sudjelovanja lokalnih ljudi. Za početak nogometne igre na zadarskome području uzima se 25. siječanj 1895. godine, kada su na Bokanjcu učenici zadarske gimnazije prvi među zadarskim Hrvatima predstavili tu igru. Već 1899. nogomet je kao predmet uveden u nastavni program zadarske gimnazije.